The Post

The Post er en amerikansk historisk dramafilm fra 2017, regissert og produsert av Steven Spielberg. Manuset ble skrevet av Liz Hannah og Josh Singer. Meryl Streep, Tom Hanks, Sarah Paulson, Bob Odenkirk, Tracy Letts, Bradley Whitford, Bruce Greenwood, Carrie Coon og Matthew Rhys spiller hovedrollene.

The Post hadde verdenspremiere på museet Newseum i Washington, D.C. 14. desember 2017. Den hadde premiere på utvalgte kinoer i USA 22. desember 2017 og ordinær kinopremiere 12. januar 2018. Den norske kinopremieren var 16. februar 2018. Filmen fikk god kritikk, spesielt for rolleskildringene til Streep, Hanks og Odenkirk. Flere kritikere pekte også på hvordan filmen sammenlignet regjeringene til Richard Nixon og Donald Trump.

Filmen ble kåret til årets beste film av National Board of Review, og den ble nominert til to Oscar-priser for beste film og beste kvinnelige hovedrolle (Streep). The Post ble ellers nominert til seks Golden Globe-priser under den 75. Golden Globe-utdelingen for beste dramafilm, beste regi (Spielberg), beste mannlige hovedrolle (Hanks), beste kvinnelige hovedrolle (Streep), beste manus (Hannah og Singer) og beste originalmusikk (John Williams).

Handling 
Filmen er basert på den sanne historien om publiseringen av «The Pentagon Papers» i 1971, en dokumentsamling om USAs rolle i Vietnamkrigen. Den amerikanske regjeringen hadde stått bak en massiv dekkoperasjon gjennom tre tiår som på systematisk vis hadde ført det amerikanske folk bak lyset. Filmen handler i hovedsak om Ben Bradlee (Hanks), redaktør i The Washington Post, og hans arbeidsgiver, aviseieren Katharine Graham (Streep). Katharine må ta den vanskelige beslutningen om å publisere eller ikke, og hun møter press fra alle kanter. De risikerer både karriere og fengselsstraff for å offentliggjøre statshemmelighetene.

Medvirkende 
 Meryl Streep som Kay Graham
 Tom Hanks som Ben Bradlee
 Sarah Paulson som Tony Bradlee
 Bob Odenkirk som Ben Bagdikian
 Tracy Letts som Fritz Beebe
 Bradley Whitford som Arthur Parsons
 Bruce Greenwood som Robert McNamara
 Carrie Coon som Meg Greenfield
 Matthew Rhys som Daniel Ellsberg
 Alison Brie som Lally Graham
 Jesse Plemons som Roger Clark
 David Cross som Howard Simons
 Zach Woods som Anthony Essaye
 Pat Healy som Phil Geyelin
 Michael Stuhlbarg som Abe Rosenthal
 Jessie Mueller som Judith Martin
 Stark Sands som Don Graham
 Neal Huff som Tommy Winship

Referanser

Eksterne lenker 
 

Filmer fra 2017
Dramafilmer fra USA
Historiske filmer fra USA
Engelskspråklige filmer
Filmer regissert av Steven Spielberg
Filmer lagt til Washington, DC